શર્ટ-બ્લાઉઝમાં સ્લીવ્ઝનું વેરીએશન ઘણું કરી શકાય. ફુલ સ્લીવ્ઝ, થ્રી-ફોર્થ અને શૉર્ટ સ્લીવ્ઝ. જો તમારી રેડ કલરની પ્લેન સાડી હોય તો ઑફ વાઇટ કલરનું ફુલ સ્લીવ્ઝનું શર્ટ-બ્લાઉઝ કરાવવું અને બ્લાઉઝમાં સાડીને મૅચિંગ એમ્બ્રૉઇડરી કરાવવી એટલે કે ઑફ વાઇટ કલરના બ્લાઉઝ પર રેડ એમ્બ્રૉઇડરી. ફુલ સ્લીવ્ઝ જો લૂઝ ન રાખવી હોય તો સ્લીવ્ઝમાં રેડ કફ્સ આપી શકાય, જેથી થોડો ફિટેડ લુક આવે. થ્રી-ફોર્થ સ્લીવ્ઝમાં અલગ-અલગ સ્ટાઇલિંગ આપી શકાય; જેમ કે બેલ સ્લીવ્ઝ, ફિટેડ, બલૂન વગેરે. આ બધી જ સ્લીવને એક્સપરિમેન્ટલ લુક કહી શકાય. બેલ સ્લીવ્ઝ, ફિટેડ અને બલૂન સ્લીવ્ઝ તમે ફ્લોઇંગ સાડી સાથે પહેરી શકો. જો તમારું સુડોળ શરીર છે તો તમે બેલ સ્લીવ્ઝ પહેરી શકો. તમારો બાંધો થોડો ભરેલો હોય તો તમે ફિટેડ સ્લીવ્ઝ પહેરી શકો. સાડી સાથેનું મૅચિંગ બ્લાઉઝ ન કરાવવું, પરંતુ કૉન્ટ્રાસ્ટ કલરનું બ્લાઉઝ પહેરવું.